Kaikki Kaurismäen tavaramerkit - tänään tv:ssä
Kaikki Kaurismäen tavaramerkit
Maanantai 21.4.2014 klo 13.08
Yle näyttää illalla Aki Kaurismäen Le Havre -elokuvan.
Aki Kaurismäki (2011) ****
TV1 22.05
Kengänkiillottaja Marcel Marx (André Wilms) on haudannut haaveet kirjallisesta urasta ja viettää tyytyväisenä vaatimatonta elämää vaimonsa Arlettyn (Kati Outinen) kanssa Le Havren satamakaupungissa. Sitten kohtalo heittää Marcelin eteen afrikkalaisen pakolaispojan, joka tarvitsee kipeästi hänen apuaan. Hauska, inhimillinen ja koskettava elokuva sisältää kaikki Aki Kaurismäen tavaramerkit. Kuvat hehkuvat Timo Salmisen tutuissa pastelliväreissä, näyttelijätyö on pelkistettyä ja dialogi täynnä purevaa sarkasmia. Le Havressa näkyy myös ranskalaisen elokuvakerronnan perinne niin esteettisessä kuin sosiaalisessakin mielessä. DRAAMA
Luc Jacquet (2005) ****
Nelonen 10.05
Ranskalainen fiktio- ja dokumenttiohjaaja Luc Jacquet (Tyttö ja kettu, Sademetsän tarina) vietti kuvausryhmineen Etelänavalla 13 kuukautta ja tallensi keisaripingviinien ihmeellistä ja ääriolosuhteiden säätelemää elämää. Lumoava ja hienovaraisesti dramatisoitu elokuva nousi kansainväliseksi sensaatioksi ja voitti muun muassa parhaan dokumenttielokuvan Oscarin. Pingviinien matka on luontoelokuvien aatelia ja eräänlainen puuttuva linkki David Attenborough'n klassisten BBC-ohjelmien ja käsikirjoitetun luontodraaman välillä. Elokuvasta esitetään Pekka Lehtosaaren ohjaama suomenkielinen versio. LUONTODRAAMA
George Stevens (1959) ***
Teema 13.00
George Stevens ei onnistunut yhtä hyvin sovituksellaan Anne Frankin päiväkirjasta kuin kuningaswesternillään Etäisten laaksojen mies (1953) ja mestarimelodraamoillaan Paikka auringossa (1951) ja Jättiläinen (1956). Stevensin Anne Frank -elokuvaa kalvaa ulkokohtaisuus, jonka ansiosta järkyttävän tarinan tunteisiin ei päästä riittävän syvälle. Puitteiltaan elokuva on kuitenkin laatutyötä. Komealle mustavalkoiselle laajakankaalle tallennettu teos voitti Oscarin kuvauksesta ja lavastuksesta. Myös Shelley Winters palkittiin sivuroolistaan Frankin perheen kanssa samassa asunnossa natseilta piileskelleenä naisena. DRAAMA
Martin Weisz (2007) **
FOX 00.20
Kuten Wes Cravenin 1985 ohjaama jatko-osa, myös uusi The Hills Have Eyes 2 jäi valovuosien päähän edeltäjästään. Tuottajana toimineen Cravenin kynäilemä tarina on tylsä ja nopeasti rykäistyltä maistuva skenaario kansalliskaartilaisista, jotka kohtaavat ihmislihalle persot vuoristolaiset kertausharjoitusten yhteydessä. Henkilöhahmot ovat yksiulotteisia ja tarinankuljetus yllätyksetöntä. Vain muutama makaaberi twisti, kuten vuoristolaisten lisääntymistavat paljastava prologi, piristää kokonaisuutta. Muuten saksalaisen Martin Weiszin (Grimm Love) ohjaus kuuluu nopeasti unohdettavan sekundakauhun roskalaariin. KAUHU
Teema 15.45
Cannesin Kultaisella palmulla palkittu Valkoinen nauha kertoo pohjoissaksalaisesta kyläyhteisöstä ensimmäisen maailmansodan kynnyksellä. Kylässä sattuu sarja outoja onnettomuuksia, jotka tuntuvat tahallisilta ja liittyvän kylän lapsiin. Tapahtumat suodattuvat läpi laajan henkilögallerian, joka edustaa mikrotasolla koko luokkayhteiskuntaa. Keskiöön nousee uusi opettaja, joka toimii synkän näytelmän todistajana ja kertojana. Michael Haneke (Kätketty, Rakkaus) tutkii mestariteoksessaan fasismin juuria. Viiltävän tarkasti esitettyjen vihjeiden ja viittausten avulla Haneke piirtää natsivaltakunnan käärmeenmunan. DRAAMA